Opperman in 'Steeds Donkie' in teater in Pretoria | Netwerk24
Deur AJ Opperman 22 Oktober 2020 15:00
"Die stuk was net skielik verouderd," sê Snyman.
Frank Opperman as mnr. Swart in 'Steeds Donkie'.
"Dit kon nie bly soos dit was nie. Ek moes dit uit nood doen. Daar is 'n aanvraag na die stuk, maar soos sake nou staan, dink ek nie ons kan die oorspronklike weergawe opvoer nie."
Frank Opperman vertolk weer die rol van die skoolhoof, mnr. Swart, in die laaste verhoogproduksie waarvan Gerrit Schoonhoven, wat Dinsdag aan kanker dood is, die regisseur was.
Dit word aangebied deur die Aardklop Nasionale Kunstefees en is deur NATi (die Nasionale Afrikaanse Teaterinisiatief) geborg.
Twee vertonings word op 1 November in Potchefstroom aangebied omdat Aardklop nie vanjaar gehou is nie.
Mnr. Swart, beter bekend as Donkie, lei 'n saalbyeenkoms van die Hoërskool Hans Oosthuizen.
"Nou moet die kinders maskers dra," sê Snyman.
"En die skool is onder finansiële druk, sowel as druk om van 'n Afrikaansmediumskool na 'n dubbelmediumskool te verander. Mnr. Swart is 'n hartseer figuur. Ondanks die moeilike tye probeer hy steeds dinge maak werk, maar hy is goed gatvol, al het hy goeie bedoelings. Hy praat ook meer Engels in die nuwe weergawe, maar 'n baie swak Engels. Hy voer ook die 'Jerusalema'-dans uit. Hy sukkel ook met sy huwelik."
Snyman meen die nuwe weergawe is beter.
Volgens hom is mnr. Swart kenmerkend van middeljarige mans wat steeds 'n verskil probeer maak.
"En Frank, wat dit nog heeltyd so goed vertolk het, het nou vir mnr. Swart behoorlik onder die knie."
Schoonhoven en Opperman het aanvanklik op Zoom die regie van die stuk bespreek.
Opperman het later na Schoonhoven se huis gegaan.
"Gerrit het nog tot naby sy dood heeltyd met nuwe voorstelle vorendag gekom. Hy was toegewyd tot aan die einde."
• Vertonings in die Atterburyteater is om 12:00 en 16:00.
Kaartjies kos R180. Dit duur 60 minute.
Besoek https://itickets.co.za/events/449909 om te bespreek.
• Die vertonings op 1 November word in die Elgro-hotel in Potchefstroom om 12:30 en 16:00 gehou. Kaartjies kos R150. Bespreek by Ticketpro.
Meer oor: Aardklop Nasionale Kunstefees | Dana Snyman | Frank Opperman | Gerrit Schoonhoven | Potchefstroom | Pretoria | Covid-19-Pandemie | Teater